
Zadeva: Strategija upora proti samovolji politike in ZZZS – predlog peticije

Spoštovane kolegice in kolegi zasebniki, koncesionarji, zobozdravniki in zdravniki!

Časi so takšni, da nas vladajoča politika in njen zvesti izvrševalec Zavod za zdravstveno zavarovanje Slovenije (ZZZS) silita v početje, na kakršnega zobozdravniki in zdravniki v normalnih okoliščinah ne bi nikoli pomislili.
A priznajmo si: vsak po svojih najboljših močeh išče izhod iz položaja, v katerega sta nas omenjena akterja dobesedno prisilila. A vsi vemo, da dolgo tako več ne bo šlo! Če se ne bomo združili in skupaj storili tega, kar bi že zdavnaj morali, bomo zgrmeli v prepad! Reči moramo glasen, enoten in odločen NE! Tako naprej ne gre več!
Svojim pacientom zaradi položaja, v katerega nas sili naš plačnik, ne moremo več nuditi kvalitetnih in varnih storitev.

Sindikat zdravnikov družinske medicine Praktik.Um že približno štiri tedne zbira podpise pod peticijo, ki politiko in ZZZS opozarja, da bodo jeseni zaposleni družinski zdravniki kolektivno odpovedali delovna razmerja. 
Menimo, da bi koncesionarji morali to akcijo aktivno podpreti, če bo potrebno, tudi z grožnjo odpovedi sodelovanja z ZZZS. 

Tokrat bomo morali nastopiti resnično složno, ker si ne želimo kolapsa našega financiranja in s tem popolnoma kaotičnih razmer na področju zdravstva. Ni prav, da križem rok čakamo, kaj se bo zgodilo! Napočil je čas, da aktivno vsi nekaj naredimo za ureditev razmer, ker je čakanje, kaj se bo zgodilo, iz meseca v mesec umiranje na obroke…

Začnimo aktivno sodelovati! Prilagamo vam peticijo, ki jo natisnite, spodaj dodate žig vaše ordinacije in imenski žig zdravnika oziroma zdravnikov, ki delajo pri vas, se podpišite in peticijo pošljite do konca aprila 2014 na naslov Strokovnega združenja zasebnih zdravnikov in zobozdravnikov Slovenje (Dunajska cesta 162, 1000 Ljubljana).
Zahvaljujemo se vam za morebitno podporo vas lepo pozdravljamo. 

